**ZMLUVA O SPOLUPRÁCI**

podľa ustanovenia § 269 ods. 2 zákona č. 513/1991 Zb. Obchodný zákonník (ďalej len ako „**Obchodný zákonník**“) v znení neskorších predpisov

(ďalej len ako „**Zmluva**“)

**Poskytovateľom:**

Obchodné meno: **Bratislavská integrovaná doprava, a.s.**

Sídlo: Jankolova 6, 851 04 Bratislava

IČO: 35 949 473

V zastúpení : PhDr. Branislav Masarovič, predseda predstavenstva,

Ing. Patrícia Mešťan, člen predstavenstva

Spoločnosť zapísaná: OR Okresného súdu Bratislava I, oddiel: Sa, vložka číslo 4799/B

ďalej len ako(„**Poskytovateľ**“)

**a**

**Prijímateľom:**

Obchodné meno: **Slovnaft Mobility Services, s. r. o.**

Sídlo: Vlčie hrdlo 1, 824 12 Bratislava

IČO: 51 632 187

V zastúpení: Ing. Norbert Nagy, konateľ a Mgr. Marián Ružič, konateľ

Spoločnosť zapísaná: OR Okresného súdu Bratislava I, oddiel: Sro, vložka číslo: 127285/B

ďalej len ako(„**Prijímateľ**“)

(Poskytovateľ a Prijímateľ ďalej spolu len ako „**Zmluvné strany**“)

**I.**

**Preambula**

Dňa 26.09.2017 bola medzi spoločnosťou SLOVNAFT, a.s. so sídlom: Vlčie hrdlo 1, 824 12 Bratislava, IČO: 31 322 832, zapísanou v Obchodnom registri Okresného súdu Bratislava I, Oddiel: Sa, Vložka č. 426/B (ďalej aj len ako „**SLOVNAFT**“) a **Hlavným mestom Slovenskej republiky Bratislava**, so sídlom: Primaciálne námestie č. 1, 814 99 Bratislava, IČO: 00 603 481 (ďalej aj len ako „**Mesto**“) uzatvorená Zmluva o spolupráci pri realizácii projektu Automatickej požičovne bicyklov na území hlavného mesta SR, predmetom ktorej bola dohoda o vytvorení novej dopravnej služby v meste Bratislava tzv. systému automatickej požičovne bicyklov – Slovnaft BAjk a úprava s tým súvisiacich práv a povinností zmluvných strán (ďalej len ako „**Zmluva o spolupráci**“). Zmluva o spolupráci tvorí Prílohu č. 1 Zmluvy. Dohodou o prevzatí práv a povinností uzatvorenou dňa 02.08.2021 medzi Prijímateľom, spoločnosťou SLOVNAFT a Mestom, prevzal Prijímateľ všetky práva a povinnosti spoločnosti SLOVNAFT zo Zmluvy o spolupráci (ďalej len ako „**Dohoda o prevzatí práv a povinností**“). Dohoda o prevzatí práv a povinností tvorí Prílohu č. 2 Zmluvy.

Mesto má záujem podporiť v rámci mobility v meste využívanie bicyklov, a to aj za pomoci projektu Slovnaft BAjk ako súčasti verejnej dopravy, a preto má záujem, aby bola poskytnutá zľava držiteľom dopravných kariet vydaných v rámci Integrovaného systému dopravy v Bratislavskom kraji tzv. električeniek, a to po uskutočnení potrebných úkonov, najmä smerujúcich k tomu, aby SMS mala možnosť overiť a potvrdiť číslo a platnosť karty, ktorú držiteľ uvedenej dopravnej karty zadal pri objednávaní zľavneného lístku Slovnaft BAjk-u.

Za účelom, aby si Prijímateľ mohol splniť svoje povinnosti vyplývajúce pre neho zo Zmluvy o spolupráci v znení jej dodatkov uzatvárajú Zmluvné strany Zmluvu.

**II.**

**Predmet a účel Zmluvy**

1) Poskytovateľ sa zaväzuje bezodplatne a prostredníctvom API rozhrania podľa čl. III Zmluvy poskytovať Prijímateľovi údaje, ktoré má k dispozícii, a to v rozsahu odpovede áno/nie na nasledujúce parametre:

* existencia predplatného cestovného lístka;
* predplatný cestovný lístok má časovú platnosť 365 dní;
* predplatný cestovný lístok má zónovú platnosť v zóne 101.

(ďalej len ako „**Údaje**“)

Poskytovateľ tieto údaje poskytne po zaslaní vstupných údajov, ktorými sú:

* meno používateľa
* priezvisko používateľa
* sériové (SNR) číslo bezkontaktnej čipovej karty

(ďalej len ako „**Vstupné údaje**“)

2) Prijímateľ sa zaväzuje prijať Údaje od Poskytovateľa, a tieto využiť výlučne na účel splnenia svojich povinností zo Zmluvy o spolupráci. Prijímateľ bude používať Údaje na posúdenie nároku na zľavu poskytovanú držiteľom predplatných cestovných lístkov, tzv. električeniek, platných v tarifných zónach 100 a/alebo 101 Integrovaného dopravného systému v Bratislavskom kraji.

**III.**

**Práva a povinnosti Zmluvných strán**

1) Poskytovateľ sa zaväzuje poskytovať Prijímateľovi Údaje prostredníctvom vytvoreného a pred podpisom Zmluvy vzájomne otestovaného API rozhrania, a to za podmienok a nastavení v rámci tohto rozhrania a Zmluvy.

2) V prípade poruchy systému Poskytovateľa, alebo v prípade iného dôvodu brániaceho riadnemu poskytovaniu Údajov podľa Zmluvy, sa Poskytovateľ zaväzuje, čo najskôr zabezpečiť nápravu.

3) Prijímateľ je povinný informovať Poskytovateľa o akomkoľvek prerušení poskytovania Údajov tak, aby mohol Poskytovateľ zabezpečiť, čo najskôr nápravu.

4) Prijímateľ sa zaväzuje nepoužiť Údaje v rozpore s účelom dohodnutým podľa Zmluvy. V prípade porušenia tejto povinnosti je Poskytovateľ oprávnený okamžite odstúpiť od Zmluvy podľa Článku IV. ods. 2 písm. c) Zmluvy, ak Prijímateľ porušenie neodstráni ani v primeranej dobe poskytnutej mu pre tento účel Poskytovateľom v doručenej písomnej výzve na odstránenie porušenia. Zároveň Prijímateľ je povinný bezodkladne informovať Poskytovateľa o akomkoľvek použití Údajov v rozpore s dohodnutým účelom podľa Zmluvy.

5) Prijímateľ sa zaväzuje, že nebude požadovať od Poskytovateľa poskytnutie Údajov nad rozsah stanovený v Článku II. ods. 1 Zmluvy.

6) Prijímateľ berie na vedomie, že bez poskytnutia Vstupných údajov nemôže Poskytovateľ poskytovať Údaje, a preto sa Prijímateľ zaväzuje poskytovať Poskytovateľovi Vstupné údaje, resp. nepožadovať od Poskytovateľa Údaje v prípade neposkytnutia Vstupných údajov.

7) Poskytovateľ vyhlasuje, že je oprávnený poskytnúť Údaje v zmysle Zmluvy.

**IV.**

**Doba trvania a ukončenie Zmluvy**

1) Zmluvné strany sa dohodli, že Zmluva sa uzatvára na dobu neurčitú.

2) Zmluva môže byť ukončená nasledovnými spôsobmi:

1. písomnou dohodou Zmluvných strán;
2. písomnou výpoveďou Zmluvných strán aj bez uvedenia dôvodu, pričom Zmluvné strany sa v takomto prípade dohodli na výpovednej lehote 1 kalendárny mesiac plynúcej odo dňa doručenia písomnej výpovede druhej Zmluvnej strane;
3. okamžitým písomným odstúpením od Zmluvy Poskytovateľom v prípade porušenia povinnosti Prijímateľa podľa Článku III. ods. 4 Zmluvy; účinky odstúpenia nastávajú momentom doručenia písomného oznámenia o odstúpení Prijímateľovi.

**V.**

**Záverečné ustanovenia**

1) Zmluva sa môže meniť a dopĺňať len písomne formou očíslovaných dodatkov na základe dohody Zmluvných strán.

2) Zmluva nadobúda platnosť dňom jej podpísania Zmluvnými stranami a účinnosť dňom nasledujúcim po dni zverejnenia Zmluvy na webovom sídle Poskytovateľa. Prijímateľ súhlasí so zverejnením Zmluvy na webovom sídle Poskytovateľa.

3)Zmluvné strany vyhlasujú, že si Zmluvu riadne prečítali, jej obsahu porozumeli a potvrdzujú, že je zrozumiteľná a určitá, vyjadruje ich skutočnú, slobodnú a vážnu vôľu, čo potvrdzujú vlastnoručným podpisom.

4) Zmluva a vzťahy z nej vyplývajúce sa spravujú podľa právnych predpisov Slovenskej republiky, a to najmä podľa Obchodného zákonníka.

5) Zmluva je vyhotovená v dvoch rovnopisoch, z ktorých každá Zmluvná strana dostane po jednom rovnopise.

6) Neoddeliteľnou súčasťou Zmluvy je jej:

Príloha č. 1 – Zmluva o spolupráci v znení dodatkov;

Príloha č. 2 – Dohoda o prevzatí práv a povinností.

(Podpisy Zmluvných strán sa nachádzajú na ďalšej strane Zmluvy)

V Bratislave, dňa ........................ V Bratislave, dňa ........................

Za Poskytovateľa: Za Prijímateľa:

.............................................................. ...................................................

**Bratislavská integrovaná doprava, a.s. Slovnaft Mobility Services, s. r. o.**

PhDr. Branislav Masarovič Ing. Norbert Nagy

Predseda predstavenstva konateľ

.............................................................. ...................................................

**Bratislavská integrovaná doprava, a.s. Slovnaft Mobility Services, s. r. o.**

Ing. Patrícia Mešťan Mgr. Marián Ružič

Člen predstavenstva konateľ